ทองคำปิดลดลง 8.9 ดอลล์
สัญญาทองคำตลาดนิวยอร์กปิดอ่อนตัวลงอีกหลังยอดค้าปลีกแข็งแกร่งช่วยคลายวิตกเศรษฐกิจ
13 ส.ค. 2554

สัญญาทองคำตลาดนิวยอร์กปิดอ่อนตัวลงอีกหลังยอดค้าปลีกแข็งแกร่งช่วยคลายวิตกเศรษฐกิจ
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 8.9 ดอลลาร์ หรือ 0.5% ปิดที่ 1,742.6 ดอลลาร์/ออนซ์ โดยเป็นการปรับตัวลดลงเป็นวันที่สองติดต่อกันหลังจากพุ่งทำนิวไฮไปเมื่อวันพุธ
สัญญาโลหะเงินส่งมอบเดือนก.ย.ดีดขึ้น 44.5 เซนต์ หรือ 1.15% ปิดที่ 39.114 ดอลลาร์/ออนซ์ และสัญญาโลหะทองแดงส่งมอบเดือนก.ย.ขยับขึ้น 0.35 เซนต์ ปิดที่ 4.012 ดอลลาร์/ปอนด์
สัญญาพลาตินัมส่งมอบเดือนต.ค.ขยับขึ้น 4.3 ดอลลาร์ หรือ 0.2% ปิดที่ 1,796.7 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 14.40 ดอลลาร์ หรือ 2% ปิดที่ 748.20 ดอลลาร์/ออนซ์ 
นักวิเคราะห์กล่าวว่า ช่วงขาลงของตลาดเกิดขึ้นหลังจากที่ราคาทองคำพุ่งสูงขึ้นสามวันทำการติดต่อกันในช่วงต้นสัปดาห์ โดยข้อมูลเศรษฐกิจที่เป็นบวกช่วยฟื้นความเชื่อมั่นของนักลงทุนให้กลับคืนมาได้บ้าง ซึ่งสถานการณ์ดังกล่าวช่วยหนุนตลาดหุ้น แต่ไม่เป็นผลดีต่อการซื้อขายทองคำ
กระทรวงพาณิชย์ของสหรัฐเปิดเผยว่า ยอดค้าปลีกเพิ่มขึ้น 0.5% สู่ระดับ 3.904 แสนล้านดอลลาร์ ในเดือนกรกฎาคม ซึ่งเป็นการเพิ่มขึ้นมากที่สุดในรอบสี่เดือน หลังจากที่เพิ่มขึ้น 0.3% ในเดือนมิถุนายน ถือเป็นสัญญาณบวกท่ามกลางสถานการณ์ทางเศรษฐกิจที่ไม่แน่นอน